## Uredba o izmjenama i dopunama Uredbe o Hrvatskom stočarskom centru

### NN 28/2009 (4.3.2009.), Uredba o izmjenama i dopunama Uredbe o Hrvatskom stočarskom centru

28 04.03.2009 Uredba o izmjenama i dopunama Uredbe o Hrvatskom stočarskom centru

VLADA REPUBLIKE HRVATSKE

602

Na temelju članka 12. stavka 2. Zakona o ustanovama (»Narodne novine«, br. 76/93, 29/97, 47/99 i 35/2008), Vlada Republike Hrvatske je na sjednici održanoj 26. veljače 2009. godine donijela

UREDBU

O IZMJENAMA I DOPUNAMA UREDBE O HRVATSKOM STOČARSKOM CENTRU

Članak 1.

U Uredbi o Hrvatskom stočarskom centru (»Narodne novine«, br. 63/94, 93/96, 11/97, 48/2000, 8/2001 i 78/2003) u nazivu Uredbe riječi: »Hrvatskom stočarskom centru« zamjenjuju se riječima: »Hrvatskoj poljoprivrednoj agenciji«.

Članak 2.

U članku 1. stavcima 1. i 2. riječi: »Hrvatski stočarski centar (u daljnjem tekstu: Centar)« zamjenjuju se riječima: »Hrvatska poljoprivredna agencija (u daljnjem tekstu: Agencija)«, a riječi: »unapređivanja stočarske proizvodnje i biljnih kultivara« zamjenjuju se riječima: »u poljoprivredi«.

U stavku 3. riječ: »Zagrebu« zamjenjuje se riječju: »Križevcima«.

Članak 3.

Članak 3. mijenja se i glasi:

»(1) Ciljevi su Agencije promicanje poljoprivredne proizvodnje.

(2) Djelatnost Agencije čine sljedeći poslovi i zadaci:

1. Pomoć poljoprivrednim gospodarstvima pri podnošenju zahtjeva za ostvarivanje novčanih potpora u poljoprivredi i ruralnom razvoju;

2. Provedba sustava za identifikaciju zemljišnih čestica na lokalnoj razini;

3. Sudjelovanje u poslovima kontrole sustava plaćanja novčanih potpora u poljoprivredi i ruralnom razvoju;

4. Ažuriranje podataka o upisu u Upisnik poljoprivrednih gospodarstava,

5. Organizacija i provedba sustava označavanja domaćih životinja;

6. Ispitivanje kakvoće poljoprivrednih proizvoda;

7. Izrada i provedba sustava kvalitete u poljoprivredi i prehrambenoj industriji;

8. Razvoj poljoprivredne proizvodnje:

– pomoć pri uspostavi udruga uzgajivača stoke;

– organizacija prometa uzgojno valjanih grla stoke;

– organizacija stočarskih izložbi i izložbi poljoprivrednih proizvoda;

– obavljanje uzgoja pojedinih vrsta i pasmina stoke u cilju provedbe uzgojnih programa i provjere rezultata uzgojno selekcijskog rada;

– ispitivanje proizvodnih svojstava svih vrsta i pasmina domaćih životinja;

– obrada uzgojno selekcijskih podataka i izračuni uzgojnih vrijednosti za sva matična grla;

– sudjelovanje u izradi i provedbi programa zaštite i očuvanja izvornih i zaštićenih pasmina i sojeva domaćih životinja;

– izrada razvojnih programa stočarske proizvodnje, te njihovo praćenje u provedbi;

– izrada tehnoloških i investicijskih studija stočarske proizvodnje, te praćenje i pomoć pri njihovu ostvarivanju;

– informiranje i izobrazba proizvođača;

– izrada stručnih i ekonomskih analiza, te

– ostali poslovi koji pridonose razvoju poljoprivredne proizvodnje.

9. Sudjelovanje u poslovima provedbe mjera tržnih redova u stočarstvu;

10. Vođenje jedinstvenih registara domaćih životinja u vidu računalnih baza podataka;

11. Obavljanje i drugih poslova po posebnim propisima.«.

Članak 4.

U članku 4. stavku 3. riječi: »Ministarstva poljoprivrede i šumarstva« zamjenjuju se riječima: »Ministarstva poljoprivrede, ribarstva i ruralnog razvoja«.

Članak 5.

Članak 6. stavak 1. mijenja se i glasi:

»(1) Radom Agencije rukovodi ravnatelj kojeg imenuje i razrješava Upravno vijeće Agencije, na prijedlog ministra poljoprivrede, ribarstva i ruralnog razvoja (u daljnjem tekstu: ministar).«.

Članak 6.

Iza članka 7. dodaje se novi članak 7a. koji glasi:

»Članak 7a.

(1) Agencija ima i zamjenika ravnatelja.

(2) Zamjenika ravnatelja Agencije imenuje i razrješava Upravno vijeće, na prijedlog ministra.

(3) Zamjenik ravnatelja Agencije imenuju se na vrijeme od četiri godine, a ista osoba može biti ponovno imenovana.

(4) Zamjenik ravnatelja Agencije zamjenjuje ravnatelja u slučaju njegove odsutnosti ili spriječenosti i obavlja druge poslove određene Statutom i drugim općim aktima Agencije.

(5) Zamjenik ravnatelja može biti razriješeni i prije isteka mandata, na prijedlog ministra.

(6) Način i postupak kao i uvjeti za imenovanje zamjenika ravnatelja uređuju se Statutom Agencije.«.

Članak 7.

(1) Upravno vijeće uskladit će Statut i opće akte Agencije s odredbama ove Uredbe u roku od 30 dana od dana stupanja na snagu ove Uredbe.

(2) Upravno vijeće Agencije će u roku od 60 dana od dana stupanja na snagu ove Uredbe raspisati natječaj za imenovanje ravnatelja i zamjenika ravnatelja Agencije.

Članak 8.

U cijelom tekstu Uredbe o Hrvatskom stočarskom centru (»Narodne novine«, br. 63/94, 93/96, 11/97, 48/2000, 8/2001 i 78/2003) riječ: »Centar« zamjenjuje se riječju: »Agencija« u odgovarajućem padežu.

Članak 9.

Ova Uredba stupa na snagu osmog dana od dana objave u »Narodnim novinama«.

Klasa: 320-01/09-02/01

Urbroj: 5030116-09-1

Zagreb, 26. veljače 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

Uredba, NN 28/2009-602